Video: Groep takel tieners by vulstasie, polisie doen glo niks‘n Skermskoot uit die video. Die video volg onderaan die berig. Die Pongola-polisie in KwaZulu-Natal het ŉ interne ondersoek van stapel gestuur nadat berigte aan die lig gekom het dat beamptes van dié polisiestasie glo geweier het om in te gryp tydens ŉ onderonsie tussen ŉ groep mans en ŉ paar tieners. ŉ Omstander, wat weens veiligheidsredes anoniem wil bly, het ŉ video van die voorval geneem en aan die plaaslike koerant, Zululand Observer, verskaf. Die bron het aan die koerant gesê die tieners, glo van Vryheid, is by ŉ vulstasie in Pongola deur die groep mans aangeval en met stokke geslaan. Die Pongola-polisie is ontbied maar het glo “met hul hande in hul sakke” gestaan en toekyk. Kol. David Herbst, bevelvoerder van die Pongola-polisie, het Dinsdag aan Maroela Media gesê hulle is bewus van die video en die voorval. “Die voorval het Sondag 15 Maart om 03:30 plaasgevind,” het Herbst gesê. “Daar is baie stories wat die rondte doen, maar die ware oorsaak van die konflik kan nie bevestig word nie.” Herbst het gesê die aanval self word nie ondersoek nie omdat die tieners glo nie ŉ saak aanhangig wou maak nie. “ŉ Interne dissiplinêre ondersoek is van stapel gestuur om die bewerings te ondersoek dat die beamptes glo nie wou ingryp nie. Die ondersoek duur voort en ondersoekbeamptes is tans besig om omstanders se verklarings te neem,” het Herbst gesê. https://youtu.be/ybS2OkEBAHE